Abafundi beMtshabezi High Abalitshumi Lanye Batholakala BeleCovid 19
Abesikolweni seMtshabezi High School baika ukuba kulabafundi abalitshumi lanye, ababalisi ababili kanye lezisebenzi zesikolo ezimbili ezitholakale legciwane leCoronavirus ngemva kokuhlolwa ngoLwesine kuviki edlulileyo.
GWANDA — Abafundi lababalisi abalitshumi lanhlanu abesikolo seMtshabezi High esiseZansi yemaNdebeleni sebebanjwe igciwane leCovid - 19 ngesikhathi abazali lababalisi bexwayisa uhulumende ukuthi avale izikolo. UMphathisikolo weMtshabezi High School uMnu Morgan Moyo ubike ukuthi abafundi abalitshumi lanye, ababalisi ababili kanye lezisebenzi zesikolo ezimbili zitholakale legciwane leCoronavirus ngemva kokuhlolwa ngoLwesine kuviki edlulileyo. Kuncwadi ayibhalele abazali , uMoyo uveze ukuthi akula ngitsho loyedwa kulaba abatshengisela ukuthi bayagula njalo lesisikolo sesivaliwe okwequarantine. UMnu Ndaniso Mpande oyisakhamuzi seGwanda uthi kuyamangalisa ukuthi uhulumende lokhu eqina ngokuthi izikolo ziqhubeke zivuliwe isimo sibi kanje. "Ngesilhathi singela ngitsho icase eyodwa yecorona Zimbabwe kwavalwa into yonke , kathesi ama cases lawa semanengi sengaka sekubuya kuvulwa yonke into kuze kuvulwa lezikolo kuyamangalisa ukuthi vele kujahweni, yini vele esezikolo khonapho,nanku phela bangaze bafunde imisebenzi yakhona ayikho." Amazwi akhe asekelwe njalo ngomunye umzali uNkosazana Siduduzile Masilela. "Zukuzuku bekukhulunywa ngeJohn Tallach, kwabuya iMatopo nanso njalo iMtshabezi futhi okutshengisa ukuthi ama cases ezikolo manengi njalo yikho asekhona khona , uhulumende ubona kuqakathekile yini ukuthi sithatha am experiment ngabantwabethi sirisk ,bakithi silesicelo sokuthi nga uhulumende uyathatha amanyathelo." Umqondisi wenhlanganiso yababalisi eyeProgressive Teachers Union of Zimbabwe eZansi yemaNdebeleni uMnu Agent Moyo laye othi kulusizi okwenzakala ezikolo. "Silusizi ukuzwa udaba olunjalo savela sakhuluma phambilini ukuthi izikolo zingavulwa otitsha bengahlolwanga kusobala ukuthi uhulumende wayengakhulumi iqiniso ngokuthi uselungiselele ukuvula izikolo njalo lababalisi beMtshabezi bagijimela ama incentives." Umphathisikolo weMtshabezi uMnu Moyo uthe ngavunyelwa ukukhuluma labonozindaba ngalolugatsha esithi sikhulume labogatsha lwezemfundo. Obona ngokukhitshwa kwembiko kulolugatsha uMnu Taungana Ndoro utshele umsakazo weStudio 7 ukuthi kulabafundi abedlula izigidi ezine kuleli njalo abasoze bavala izikolo ngoba abalikhulu sebetholakale belegciwane. Uthi akudingakala ukuthi kuvalwe izikolo ngoba engekho umfundi kumbe umbalisi osebulewe yileligciwane wengeza esithi baphakathi kokulungiselela ukubhalwa kwemihloliso. Imbiko ekhithswa ngabogathsa lwezempilakahle mihla ngemihla ikhomba ukuthi inani labahlaselwe ngumkhuhlane weCovid 19 eZansi yemaNdebeleni liqonge lisuka kwabangamatshumi ayisikhombisa lanhlanu 75 ngoMvulo kuviki edlulileyo lisiya kwabalikhulu lamatshumi amane lasitshiyagalombili 148 izolo kwafa oyedwa.